Hvis Aalborg Håndbold for alvor skal melde sig ind i kampen om en semifinaleplads, har holdet brug for en udesejr imod Bjerringbro-Silkeborg torsdag aften. Aalborg skal have revanche efter det seneste opgør mellem de to hold, hvor BSV fik 24-22 med hjem fra Nordjylland. Cheftræner for aalborgenserne, Nikolaj Jacobsen, glæder sig til kampen og kalder en sejr til holdet for ekstrem vigtig. Inden kampen mod midtjyderne ligger Aalborg sidst med tre point, mens BSV indtager tredjepladsen med fire point. - Det bliver knald eller fald i den her kamp. - Det hele bliver jo ikke afgjort i aften, men det er ikke et rart udgangspunkt at tabe og skulle være afhængige af, at andre hold skal hjælpe os, hvis vi skal nå semifinalerne, så vi skal have en sejr, siger han. Herrernes slutspil i gruppe 1 er dog stadig meget åbent, efter at Sønderjyske tog en hjemmesejr på 24-23 over KIF Kolding onsdag aften. KIF Kolding fører fortsat gruppen med seks point, mens Sønderjyske kravlede op på en foreløbigt andenplads med fire point efter onsdagens sejr. Kun førstepladsen og andenpladsen fra slutspillets to grupper går videre til semifinalerne om mesterskabet. Aalborgs herrer vandt mesterskabet i sidste sæson, og skal Nikolaj Jacobsen nå endnu en triumf for den nordjyske klub, er det sidste udkald. Den succesrige træner skal fra næste sæson stå i spidsen for den tyske topklub Rhein-Neckar Löwen. - Jeg vil gerne slutte så godt som muligt af i Aalborg, så sejren er ikke kun ekstremt vigtig for klubben, men også for mig, siger Nikolaj Jacobsen. Kampen mellem Aalborg og Bjerringbro-Silkeborg fløjtes i gang torsdag klokken 18.45 i Silkeborg.

Opsummering:
Der er meget på spil for Aalborg Håndbold i slutspilskampen mod Bjerringbro-Silkeborg, fortæller træneren.